En 30-årig mand fra Kristiansand i Norge er i øjeblikket i amerikansk politis varetægt, efter han har angiveligt har stået bag ikke mindre end to bombetrusler mod en amerikansk lufthavn.

Det skriver engelske Daily Mail.

Det er aldrig sjovt at være forsinket når man skal ud og flyve, og det at komme for sent til gaten og se at flyet er lettet, er noget de færreste ønsker at opleve.

Det havde norske Svein Johannessen tydeligvis heller ikke, da han sammen med en rejsekammerat, torsdag skulle nå et British Airways-fly mod London fra lufthavnen i den amerikanske storby Philadelphia.

I første omgang kom de nemlig for sent til afgangen, men da det stod klart, at de sandsynligvis også ville komme for sent til den næste, tog Svein Johannessen drastiske midler i brug.

I et desperat øjeblik ringede nordmanden til lufthavnen og fortalte, at der befandt sig en bombe ved bagageudleveringen i lufthavnens Terminal A.

Men det stoppede ikke her.

For blot en time senere foretog nordmanden endnu et opkald, hvor han angiveligt forlangte, at lufthavnen skulle udstede flyveforbud til samtlige British Airways-fly.

Efterforskere i sagen fandt dog hurtigt frem til Svein Johannesen, da overvågningsbilleder afslørede, at han havde foretaget opkaldene fra en mønttelefon indeni selvelufthavnen.

Truslerne viste sig at være tomme, ingen kom til skade og ingen flyvninger nåede at blive afbrudt.

Svein Johannessen derimod blev lagt i håndjern og arresteret, og står nu overfor alvorlige anklager om bombe – og terrortrusler.